RESOLUCIÓN do 4 de febreiro de 2011, da Dirección Xeral de Educación, Formación Profesional e Innovación Educativa, pola que se convocan probas extraordinarias para a obtención do título de graduado en educación secundaria para persoas que estean integradas nas Forzas Armadas.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 01/03/2011

A Orde do 19 de febreiro de 2009, DOG do 4 de marzo, pola que se establecen as probas para a obtención do título de graduado en educación secundaria para persoas maiores de dezaoito anos, prevé no seu artigo 5º que a Dirección Xeral de Formación Profesional e Ensinanzas Especiais (actualmente Dirección Xeral de Educación, Formación Profesional e Innovación Educativa) convoque probas extraordinarias cando exista un número suficiente de alumnado que acredite a imposibilidade de facelas nas convocatorias ordinarias de xuño e setembro.
Tendo en conta que unha porcentaxe moi elevada do persoal militar profesional de tropa e mariñeiría da Comunidade Autónoma de Galicia que está a preparar as probas nos seus respectivos acuartelamentos non pode participar na súa realización nas datas ordinarias de convocatoria por estar a navegar ou a participar en misións no exterior, en manobras ou en servizos propios das Forzas Armadas, e en virtude dos acordos da comisión mixta de seguimento do convenio de colaboración entre o Ministerio de Defensa e a Comunidade Autónoma de Galicia con data do 16 de decembro de 2008, esta dirección xeral
RESOLVE:
Convocar, de xeito extraordinario, as probas para a obtención do título de graduado en educación secundaria no ano 2011, conforme se dispón nas epígrafes seguintes:
Primeiro.-Condicións das persoas aspirantes.
1. Poderase inscribir para a realización das probas para a obtención do título de graduado en educación secundaria obrigatoria o persoal militar en exercicio que teña cumpridos dezaoito anos o día anterior á data de realización da proba.
2. As persoas solicitantes matriculadas de forma oficial nas ensinanzas de educación secundaria para persoas adultas, nivel II, nas modalidades presencial ou a distancia, para facer a inscrición nas probas libres deberán presentar ante a dirección do centro correspondente a renuncia ao dereito a seren avaliadas pola matrícula oficial. A renuncia realizarase con anterioridade á presentación da solicitude de matrícula nas probas libres, xuntando copia da devandita renuncia á solicitude. O incumprimento deste requisito implica a perda do dereito á avaliación nas probas libres.
3. Para a realización das probas, as persoas aspirantes acreditarán a súa identidade co DNI, pasaporte ou calquera outro documento recoñecido en dereito.
Segundo.-Contidos da proba.
1. As áreas constitutivas da proba están integradas nos seguintes ámbitos:
a) Ámbito da comunicación. Abrangue exercicios das materias de lingua galega e literatura, lingua castelá e literatura, e lingua estranxeira.
b) Ámbito científico-tecnolóxico. Abrangue exercicios das materias de matemáticas, ciencias da natureza e tecnoloxía, e aspectos relacionados coa saúde e o medio natural recollidos no currículo da educación física.
c) O ámbito social. Abrangue exercicios das materias de ciencias sociais, xeografía e historia, educación para a cidadanía e aspectos da percepción correspondentes ás materias de educación plástica e visual, e música.
2. A xefatura territorial da Consellería de Educación e Ordenación Universitaria da Coruña, dous días antes da data de realización das probas, enviará un funcionario acreditado para recoller os protocolos de exames na Dirección Xeral de Educación, Formación Profesional e Innovación Educativa. Logo de recibidos os protocolos, entregaránselle ao presidente ou á presidenta do tribunal designado para avaliar as probas, en presenza da xefa territorial e do xefe do Servizo Territorial de Inspección Educación, ou do persoal funcionario en quen deleguen.
3. A xefatura territorial da Consellería de Educación e Ordenación Universitaria adoptará todas as medidas necesarias para que en ningún caso se poida coñecer o contido das probas antes da súa aplicación.
Terceiro.-Sede onde se realizarán as probas.
As probas realizarase no centro IES Rodolfo Ucha Piñeiro, de Ferrol, provincia da Coruña. Neste centro só se poderá matricular para a realización destas probas o persoal militar profesional de tropa e mariñeiría con destino nos acuartelamentos da Comunidade Autónoma de Galicia.
Cuarto.-Matrícula.
1. A solicitude de matrícula axustarase ao modelo que figura no anexo I e efectuarase na secretaría do centro IES Rodolfo Ucha Piñeiro, de Ferrol.
2. A matrícula para estas persoas realizarase durante os días 9, 10 e 11 de marzo.
3. O día hábil seguinte ao pechamento da matrícula desta convocatoria, a dirección do centro IES Rodolfo Ucha Piñeiro, de Ferrol, deberá comunicar por fax á xefatura territorial e á Dirección Xeral de Educación, Formación Profesional e Innovación Educativa o número de aspirantes que solicitan a realización da proba.
Quinto.-Data e normas de realización.
1. As probas celebraranse en sesións de mañá e tarde o día 25 de marzo.
2. A sesión da mañá terá dúas partes: na primeira, das 9.30 ás 12.30 horas, realizaranse as probas do ámbito científico-tecnolóxico; na segunda, das 12.30 ás 14.00 horas, realizaranse as probas do ámbito social.
Na sesión da tarde, das 16.00 ás 19.45 horas, realizaranse as probas do ámbito da comunicación. A sesión da tarde dará comezo ás 16.00 horas e comprenderá os exercicios de:
a) Lingua galega e literatura.
a.1) Exercicio de redacción.
O tribunal elixirá un tema para llelo propor ás persoas aspirantes. O tema elixido debe ter preferentemente un contido de tipo social ou cultural e de ampla difusión local, autonómica, estatal ou internacional.
Na valoración da redacción que realicen as persoas aspirantes terase en conta o xeito de estruturar os datos e os feitos, a coherencia da exposición, o vocabulario empregado, a presentación do tema e o dominio da ortografía.
O tempo para a realización será de tres cuartos de hora como máximo.
a.2) Cuestións de lingua galega e literatura.
O tempo para a súa realización será de tres cuartos de hora.
b) Lingua castelá e literatura.
b.1) Exercicio de redacción:
Aterse ao disposto no punto a.1 para a lingua galega e literatura.
O tempo para a súa realización será de tres cuartos de hora.
b.2) Cuestións de lingua castelá e literatura:
O tempo para a súa realización será de tres cuartos de hora.
c) Lingua estranxeira.
O tempo para a súa realización será de tres cuartos de hora.
Sexto.-Avaliación e puntuación das probas.
1. A avaliación das probas será por ámbitos de coñecemento e correspóndelle facela ao equipo de profesorado que compoña o tribunal en función da súa especialidade. Este profesorado, cando exista discrepancia na cualificación dalgún ámbito, actuará de maneira colexiada para establecer a cualificación definitiva das probas. Unha vez avaliados os tres ámbitos e no caso de que unha persoa fose avaliada negativamente nun deles, o tribunal poderá revisar novamente se se lograron, en termos globais, os obxectivos establecidos para a etapa nese ámbito, e modificar a nota proposta en sentido positivo.
2. Entenderanse alcanzados os obxectivos cando, seguindo o xuízo do tribunal, a persoa aspirante amose un grao de adquisición das capacidades que lle permita incorporarse ao mundo laboral, así como proseguir a aprendizaxe ao longo da vida. O tribunal poderá, cando o considere oportuno, convocar as persoas aspirantes a unha entrevista que sirva para aclarar posibles dúbidas sobre a valoración dese grupo de materias.
3. As persoas para quen o tribunal determine que non procede a proposta de expedición do título de graduado en educación secundaria obrigatoria por non teren acadados os obxectivos xerais desta etapa nun grao suficiente conservarán para sucesivas convocatorias as cualificacións positivas obtidas nos termos de «suficiente», «ben», «notable» e «sobresaliente» no ámbito ou nos ámbitos superados. Tales cualificacións deberán ser tidas en conta polos tribunais en sucesivas convocatorias, polo que non cumprirá volver realizar as probas dos ámbitos superados para proceder á proposta do título de graduado en educación secundaria obrigatoria.
4. As persoas aspirantes que acrediten ter superado algún grupo de materias nas probas libres para a obtención do título de graduado en educación secundaria no ano 2010 ou anteriores quedarán eximidas da realización da proba nos grupos de materias avaliadas positivamente, axustando de forma porcentual a cualificación do punto VI, epígrafes 7 e 8, desta resolución.
5. Quen acredite ter superada algunha materia do cuarto curso de educación secundaria obrigatoria, módulo número catro dos diferentes ámbitos de educación secundaria de persoas adultas, ou algún módulo voluntario de programas de cualificación profesional inicial recollidos no anexo III, quedará eximido da realización da proba dos ámbitos correspondentes. A cualificación dos ámbitos exentos axustarase, de xeito porcentual, á cualificación do punto VI, epígrafes 7 e 8, desta resolución.
6. Durante o período de matrícula, as persoas aspirantes poderán dirixir á dirección do centro onde realizan a proba solicitude de exención de lingua galega para os efectos de que non sexa obxecto de avaliación nesa convocatoria.
Para solicitar a exención da materia de lingua galega utilizarase o modelo que figura no anexo II desta resolución, no cal se expresará a razón pola que se solicita a exención das previstas no artigo 15º.1 do Decreto 124/2007, do 28 de xuño, polo que se regula o uso e a promoción do galego no sistema educativo.
As persoas solicitantes de exención acreditarán a procedencia doutra comunidade ou dun país estranxeiro con lingua oficial castelá. As persoas candidatas procedentes doutra comunidade autónoma presentarán, ademais, copia cotexada da documentación en que se acrediten os últimos estudos realizados.
O director ou a directora do centro, de conformidade co artigo 16º.2 do Decreto 124/2007, do 28 de xuño, resolverá sobre a concesión ou a denegación da exención e fará pública tal circunstancia no taboleiro de anuncios e comunicarallo ao presidente ou á presidenta do tribunal que corresponda, polo menos tres días antes da data de realización da proba.
Contra a resolución da dirección do centro cabe interpor recurso de alzada, no prazo dun mes, perante a xefa territorial da Consellería de Educación e Ordenación Universitaria, na Coruña, que esgotará a vía administrativa.
7. A cualificación de cada ámbito outorgarase consonte a seguinte escala:
Ver referencia pdf "04100D007P041.PDF"
10. Cualificación global da proba.
a) Logo de avaliada a proba, no prazo de dez días, a presidencia do tribunal fará pública a listaxe provisional de persoas avaliadas coas cualificacións positivas, por ámbito, no taboleiro de anuncios do centro.
b) Contra a cualificación provisional da proba poderase presentar reclamación ante a presidencia do tribunal no prazo de dous días posteriores ao da publicación das listaxes provisionais.
c) Transcorrido o prazo de reclamacións, elevarase a definitiva a listaxe provisoria de persoas aprobadas, e aquelas que aproben os tres ámbitos teñen superada a proba.
d) Contra a cualificación definitiva da proba poderase interpor recurso de alzada ante a xefa territorial da xefatura territorial da Coruña da Consellería de Educación e Ordenación Universitaria, que esgotará a vía administrativa.
e) Logo de rematado o proceso de avaliación, a presidencia do tribunal entregará na secretaría do centro as actas de cualificación e demais documentación relacionada coa proba para a tramitación de documentación e custodia.
f) Á vista das actas de cualificación, as persoas candidatas serán propostas polo centro para expedir o título de graduado en educación secundaria obrigatoria, a través da aplicación de xestión administrativa de centros (XADE).
Sétimo.-Tribunal.
1. O tribunal estará constituído por un inspector ou unha inspectora de educación que actuará como presidente ou presidenta, e catro vogais pertencentes aos corpos de catedráticos ou de profesorado de ensino secundario, preferentemente que estean a impartir educación de persoas adultas no nivel II, designados pola xefa territorial da Coruña da Consellería de Educación e Ordenación Universitaria. Na composición do tribunal garantirase que exista un membro do profesorado que imparta docencia no ámbito de comunicación en idioma estranxeiro, e outros dous que impartan docencia nos ámbitos científico-tecnolóxico e social.
2. Se se presentaren persoas con necesidades educativas especiais que soliciten recoñecemento de necesidades específicas para realizar as probas, segundo o anexo IV e sempre que a xefatura do departamento territorial da Coruña, da Consellería de Educación e Ordenación Universitaria o considere necesario, o tribunal adoptará as medidas que se consideren oportunas para facilitar a realización das probas.
3. Os membros do tribunal poderán percibir axudas de custo por asistencia e axudas para gastos de locomoción por concorreren ás sesións de avaliación consonte o Decreto 144/2001, do 7 de xuño (DOG do 25 de xuño).
4. Logo da realización da proba, o tribunal facilitará a cada participante unha certificación coas cualificacións dos ámbitos, así como a proposición para a expedición do título utilizando os anexos V e VI, se procede, e cubrirá a ficha estatística que se xunta como anexo VII. A ficha estatística remitiráselle ao Servizo Territorial de Inspección Educación, desde onde, co visto e prace do inspector xefe ou da inspectora xefa, se enviará á Dirección Xeral de Educación, Formación Profesional e Innovación Educativa antes do próximo 30 de abril.
Disposición derradeira
Única.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de febreiro de 2011.
José Luis Mira Lema
Director xeral de Educación, Formación
Profesional e Innovación Educativa
Ver referencia pdf "04100D007P041.PDF"